Oslo (NTB-Einar Olsen): Forbudet mot alkoholreklame på norske TV-skjermer vil ikke bli stanset av EU, opplyser EU-ambassadør János Herman. – Hvis Norge implementerer direktivet om audiovisuelle tjenester, vil det ikke skape problemer for den nåværende ordningen med reklameforbud, sier Herman til NTB. Han understreker at direktivet handler om hele det audiovisuelle markedet. – EU har forståelse for Norges tradisjonelle holdning til alkoholreklame, og direktivet vil ikke gjøre det vanskelig for myndighetene å fortsette den ordning man allerede har, sier Herman. På alle plattformer Ambassadøren sier at en aksept av direktivet heller ikke vil gjøre det vanskelig for Norge å fortsette sin praksis når det gjelder reklame på internett. Reklame som kommer via satellitt fra andre land, må Norge behandle gjennom en direkte dialog med reguleringsmyndighetene i vedkommende land. I praksis innebærer torsdagens avgjørelse at Norge kan fortsette sin restriktive politikk mot visse former for reklame på alle plattformer. Det var statssekretær Espen Barth-Eide (Ap) som torsdag mottok svaret fra EU på Norges tidligere henvendelse. Barth-Eide sier norske myndigheter ikke vil kommentere svaret fra EU før tidligst i neste uke. Han sier imidlertid at dialogen med EU er god, men at UD trenger tid før departementet kan kommentere svaret på de norske henvendelsene. Bakgrunnen Det var i fjor høst EU-kommisjonen tok opp saken på en måte den norske siden opplevde som uvanlig krass. Helsedepartementet sendte derfor et brev til de forskjellige kommissærene med ansvar for direktivet. I brevet redegjorde Anne-Grete Strøm-Erichsen (Ap) for Norges holdning til direktivet og spesielt den helsegevinst vi her i landet har hatt på grunn av forbudet mot alkoholreklame i TV. Norge og de andre EFTA-landene fikk skrevet inn en særordning med unntak i EØS-avtalen på begynnelsen av 1990-tallet. Det nye direktivet EU utformet for audiovisuelle tjenester i 2007 ga i utgangspunktet ikke grunnlag for å stanse grenseoverskridende alkoholreklame. Usikkerheten Fortsatt kan det knytte seg enkelte usikkerhetsmomenter til EUs holdning, noe som kanskje kan forklare UDs tilbakeholdenhet med å kommentere EU svar. I praksis er det nemlig TV 3s sendinger fra England som er det største problemet. Ifølge János Herman er det et spørsmål som Norge må drøfte med rette vedkommende i Storbritannia. Regjeringen har i påvente av svaret fra EU ikke hatt kontakt med Storbritannia.